
Zagreb, 17.rujna 2010.

JOŠ SAMO 15 DANA DIJELI NAS DO POČETKA NAJVESELIJEG SAJMA U HRVATSKOJ!
5. Dječji sajam je sve bliže i u maloj vrijednoj radionici najveselijeg sajma u zemlji kuhaju se mnoga zanimljiva i atraktivna iznenađenja za mališane. Ne smijemo vam sve otkriti, ali ono malo što smo uspjeli doznati sigurno će vas oduševiti!  

Uz mnoge radionice poput prošlogodišnjeg EKO kutka koje je sve oduševio te raznih zabavnih igara, mališani će ponovno imati priliku razvijati svoj zdravi natjecateljski duh kroz mnoštvo natjecanja. Očekuje ih „Peg Perego utrka autićima“, Becutanova „Guralicom do nagrade“, Violetina „Potraga za blagom“, „Frutek karaoke show“ i mnoga druga. 
A znate li da će svi bolesni medvjedići koji dođu na sajam napokon ozdraviti!? „Vikend bolnicu za medvjediće“ organizira Pliva kako bi svi mališani mogli dovesti svoje plišane ljubimce na „pregled“ i zajedno ih sa studentima medicine „izliječiti“. Pliva ovaj projekt provodi u suradnji sa studentskim udrugama SSHLZ i EMSA, a cilj je pripremanje najmlađih za susret s liječnicima i suzbijanje straha od odlaska liječniku.
Za sve šminkerice i šminkere koji to žele i vole organiziramo i malu školu manekenstva. Već iskusni klinci iz najpoznatije modne agencije za najmlađe- Fashion Team, otkrit će nam sve tajne poziranja, pravilnog hodanja i lijepog držanja.

A kakav bi to bio dječji sajam bez pjesme i plesa? Od Zagrebačkih mališana preko Zbora Pahuljice i Bajka, zgodnih Zagrepčanki i dečki te Malih Sesvečana, svirat će nam i mali tamburaši, a plesat će plesni klubovi Lana, Bravo, Kristal, Balans,  Megablas i drugi. 

Neće nedostajati niti drame jer nam dolaze mnoge osnovnoškolske dramske skupine, ali i Dječje kazalište Dubrava.   

Saznat ćemo i pobjednike natječaja Lice sajma i Mini foto-natječaja koji već tradicionalno  organiziramo u suradnji s portalom Ptičica.com.

Iako je ovo ponajprije Dječji sajam, bit će tu zabave i za mame i tate te buduće roditelje koji će dobiti razne  besplatne savjete, nabaviti stručnu literaturu i kupovati po posebnim sajamskim cijenama, proći školu nošenja u sling maramama ili se natjecati u prematanju beba.
Ni ove godine nismo zaboravili pomoći onima koji nas trebaju. Ove godine humanitarna akcija Dječjeg sajma je u korist Dječjeg doma sv. Terezije od malog Isusa u kojem borave dječica u dobi od 8 mjeseci do 9 godina. Svi ste pozvani pomoći s donacijama.
U suradnji s Hrvatskim crvenim križem u subotu, 2. listopada 2010. od 10.00 do 12.00 sati održat će se i akcija dobrovoljnog darivanja krvi.
Još samo dva tjedna do novog druženja i još mnogih iznenađenja koja vas očekuju u veličanstvenoj Areni Zagreb na 5.Dječjem sajmu, najveselijem i najvećem dječjem sajmu u Hrvatskoj i regiji. 
Veselimo se još jednom druženju! 

